জগবন্ধু ভদ্র বৈষ্ণব পদাবলী মিলনসাগর Jagabandhu Bhadra Poetry MILANSAGAR
কবি জগবন্ধু ভদ্র - জন্মগ্রহণ করেন ঢাকা জেলার পাণকুণ্ডা গ্রামে। পিতা রামকৃষ্ণ ভদ্র দুর্ভাগ্যবশতঃ
পৈতৃক সম্পত্তি থেকে বঞ্চিত হয়ে অতি কষ্টে সংসার চালাতেন।
কবি ১৮৬২ সালে প্রবেশিকা পরীক্ষায় ( Entrance Exam ) উত্তীর্ণ হয়ে দস টাকা বৃত্তি পান। ১৮৬৪ সালে তিনি
এল.এ. পরীক্ষায় পাশ করলেও কোনো বৃত্তি পান নি বলে পড়া বন্ধ করে দিতে বাধ্য হন। এই সময়ে স্কুল
ইনস্পেক্টর বেলেট সাহের অনুগ্রহে কুমিল্লা স্কুলে তৃতীয় শিক্ষকের পদে নিযুক্ত হন। কিছুদিন পর  তিনি
সেখান থেকে যশোহর জেলা স্কুলে বদলি হয়ে যান। ১৮৭৫ সালে তিনি এই স্কুলেই প্রথম শিক্ষকের পদে উণ্ণীত
হন। ১৮৯২  সালের  ২৯শে মার্চ তারিখে তিনি পাবনা জেলা স্কুলের ভার গ্রহণ করেন প্রধান শিক্ষক হয়ে।
১৮৯৬ সালের শেষভাগে ফরিদপুর জেলাস্কুলের প্রথম শিক্ষকের পদে বদলি হন। এখান থেকেই তিনি অবসর
গ্রহণ করেন। অবসর গ্রহণের পরেও তিনি কিছুকাল স্থানীয় ঈশান স্কুলের হেড মাস্টারের কার্যভার সামলান
এবং সেখানে একটি ছোট বাড়ী করে বসবাস শুরু করেন।
পাঠ্যাবস্থা থেকেই তিনি বিভিন্ন পত্র-পত্রিকায় লেখালেখি শুরু করেন। ঢাকার মিত্রপ্রকাশ ও বান্ধব,
মুর্শিদাবাদের ভারতরঞ্জন, অমৃতবাজার পত্রিকা, শ্রীবিষ্ণুপ্রিয়া পত্রিকা, শ্রী গৌরবিষ্ণুপ্রিয়া পত্রিকা,
আনন্দবাজার পত্রিকা ( যশোহরের মাগুরা গ্রাম থেকে প্রকাশিত ) প্রভৃতি সাময়িক ও মাসিক পত্রিকায় তাঁর
লেখা প্রকাশিত হয়েছিল।
মাইকেল মধুসূদন দত্ত প্রথম অমৃতাক্ষর ছন্দে রচনা করেন “মেঘনাদ বধ” কাব্য। সেই সময়ে এই নতুন ছন্দের
রচনা নিয়ে বাংলা সাহিত্য জগতে আলোড়ণের সৃষ্টি হয়। কবি জগবন্ধু ভদ্র, যশোহরে থাকাকালীন মাইকেল
মধুসূদন দত্তর “মেঘনাদ বধ” কাব্যের প্যারডী বা অনুকরণে, “ছুছুন্দরী-বধ কাব্য”-এর প্রথম সর্গ রচনা করেন।
১২৭৫ বঙ্গাব্দের ১২ই আশ্বিনের অমৃতবাজার পত্রিকায় তা প্রকাশিত হয়। ব্যারিষ্টার মনমোহন ঘোষ তা
পাঠ করে মোহিত হন এবং তিনি মাইকেলকে তা পড়তে দেন। জগবন্ধু ভদ্র সংকলিত, মৃণালকান্তি ঘোষ
সম্পাদিত “শ্রীগৌরপদ-তরঙ্গিণী” (১৯৩৪), সংকলনের তৃতীয় পরিশিষ্টে রয়েছে যে, মাইকেল মধুসূদন তা পড়ে
বিশেষ সন্তুষ্ট হয়ে বলেছিলেন, “আমার মেঘনাদবধ একদিন হয় ত বাঙ্গালা সাহিত্য হইতেও বিলুপ্ত হইতে
পারে, কিন্তু ছুছুন্দরীবধ কাব্য চিরদিন অমর হইয়া থাকিবে।”
মাসিক পত্র-পত্রিকাতেই প্রকাশিত হয়েছে তাঁর “বিলাপতরঙ্গিণী” (মিত্রাক্ষর কাব্য), “বঙ্গেশ রহস্য” (উপন্যাস),
“দুর্ভাগিনী বামা” (গল্প), “বিজয়সিংহ” (নাটক) প্রভৃতি।
কবি মাত্র ১২ বছর বয়সে ব্রজলীলা বিষয়ে একটি সুবৃহৎ পাঁচালী লেখেন। ১২৮০ বঙ্গাব্দে (১৮৭৩) “মহাজন-
পদাবলী সংগ্রহ” নাম দিয়ে বিদ্যাপতির পদাবলী সংকলন করেন। বৈষ্ণব কবিদের জীবনী অনুসন্ধানে তিনিই
প্রথম উদ্যোগ নিয়েছিলেন। ১৩১০ বঙ্গাব্দে (১৯০৩), ৮০ জন বৈষ্ণব পদকর্তার ১৫১৭টি পদ সংগ্রহ করে
“শ্রীগৌরপদ-তরঙ্গিণী” নামে সংকলন গ্রন্থ প্রকাশ করেন। তাঁর অন্যান্য রচনার মধ্যে রয়েছে “তপতী-উদ্বাহ”
(কাব্য), “ভারতের হীনাবস্থা” (কাব্য), “বিদ্যাপতি ও চণ্ডীদাসের পদাবলী” প্রভৃতি।
এখানে তাঁর কয়েকটি “বৈষ্ণব পদাবলী”, “ছুচ্ছুন্দরীবধ কাব্য (প্রথম সর্গ)” এবং “কী আছে মোদের --- না আছে
কী” কথার ব্যাঙ্গাত্মক গান তুলে দিচ্ছি আগামি প্রজন্মের জন্য।
জগবন্ধু ভদ্রর একমাত্র পুত্রের নাম ছিল রামগোবিন্দ সেন। তাঁর দুই কন্যা।
আমরা মিলনসাগরে  কবি জগবন্ধু ভদ্রর বৈষ্ণব পদাবলী আগামী প্রজন্মের কাছে পৌঁছে দিতে পারলে এই
প্রচেষ্টার সার্থকতা।
বৈষ্ণব পদাবলীর "রাগ"
বৈষ্ণব পদাবলীর পদগুলি মূলত গান হিসেবেই রচনা করা হোতো। প্রায় প্রতিটি পদের শুরুতেই সেই পদটির
“রাগ”-এর উল্লেখ থাকে। তবে কিছু পদের আগে তার “রাগ”-এর উল্লেখ নেই এমনও পাওয়া গিয়েছে। বৈষ্ণব
পদাবলীর সংকলকগণ যখন তাঁদের সংকলনে পদ সাজান, তখন পর পর একাধিক গানের যদি একই সুর বা
রাগ থাকে, তাহলে তাঁরা প্রথম গানটিতে তার রাগ উল্লেখ ক’রে পরের গানটিতে রাগের যায়গায় “তথা রাগ”
বা “যথা” শব্দ বসিয়ে দিতেন, এই বোঝাতে যে পরের গানটি একই রাগাশ্রিত। কিন্ত এমনও পাওয়া গিয়েছে
যে একই গান বিভিন্ন সংকলকের সংকলনে ভিন্ন রাগাশ্রিত বলে উল্লেখিত। বহু পদই মুখে মুখে গীত
অবস্থায় পাওয়া গিয়েছে।  তাই  একই গান  বিভিন্ন  গায়কের মুখে ভিন্ন ভিন্ন সুরে পাওয়া গিয়ে থাকতেই
পারে। তাই অনেক বিদগ্ধজনেরা মনে করেন যে এখন আর পদের রাগের উল্লেখ না করলেও চলে। যে
যেমন সুরে চায়, গেয়ে আনন্দ লাভ করলেই এর সার্থকতা। আমরা অবশ্য যে সংকলন থেকে যে পদ
নিয়েছি, সেই সংকলনে উল্লেখিত রাগটি মিলনসাগরের পাতায় তুলে দিয়েছি। এমন হতে পারে বিশেষজ্ঞরা
অন্য সংকলনে সেই গানটির অন্য রাগ দেখতে পাবেন।
উত্স - সুবোধচন্দ্র সেনগুপ্ত ও অঞ্জলি বসু সম্পাদিত সংসদ বাঙালী চরিতাবিধান, ১৯৭৬।
.           জগবন্ধু ভদ্র সংকলিত, মৃণালকান্তি ঘোষ সম্পাদিত “শ্রীগৌরপদ-তরঙ্গিণী”, ১৯৩৪।

কবি জগবন্ধু ভদ্রর মূল পাতায় যেতে এখানে ক্লিক করুন।
আমাদের ই-মেল - srimilansengupta@yahoo.co.in
এই পাতা প্রথম প্রকাশ - ১৮.২.২০১৭
...